Mario Dijkhoff

Mario Asintho (Maiki) Dijkhoff (☆ 24 di april 1950 na Aruba - † 25 di januari 2015 na Aruba) tabata un poeta, linguista y papiamentista Arubano.Bekende Arubaanse linguïst Mario Dijkhoff overleden. Archiva dia 29 di augustus 2022. El a haci investigacion di e ortografia y lexicografia di Papiamento. Su publicacion Dikshonario/ Woordenboek: Papiamentu-Ulandes / Ulandes-Papiamentu (1980), ta wordo considera e prome buki di referencia amplio di idioma Papiamento.Anton Claassen, De navelstreng van mijn taal. Poesía bibo di Aruba / Levende poëzie van Aruba, 1992. Archiva riba dia 8 di juni 2023. 

 Biografia 
Mario Dijkhoff a nace na Aruba dia 24 di april 1950. Despues di a caba Colegio Arubano, el a cuminsa su estudio di idioma Spaño na Hulanda, na Universidad di Amsterdam. Na 1985 el a obtene na Universidad di Munster (Alemania) su diploma di magister den filologia Romano (idioma y literatura Spaño y Português). Su materianan secundario tabata linguistica general y comparativo y idioma Hulandes. Durante su periodo di estudio Dijkhoff a debuta como poeta cu su coleccion “Poesia te asta pa bo” (1976). Tomo dos di  “Poesia te asta pa bo” a sigui na 1977. Algun di su poemanan ta aparece tambe den e coleccion “Pa saka kara” tomo tres (1998) y den e antologia “Cosecha Arubiano” na 1983. For di 1973 Dijkhoff tabata compila listanan di palabranan di Papiamento, pa cual tabatin un gran necesidad. Na 1980, en cooperacion cu Magalis Vos-de Jesus, el a publica e Dikshonario/ Woordenboek: Papiamentu-Ulandes / Ulandes-Papiamentu, cu a conoce alrededor di seis edicion. Den e diccionario el a sigui e ortografia "Maduro-Romer-Jonis", cu a wordo rechasa algun aña despues. 

Dia prome di maart 1986 Dijkhoff a cuminsa su carera den servicio di gobierno di Aruba na Departamento di Enseñansa. Aki el a traha pa mas di 22 aña. Como linguista specialisa den fonetica y fonologia el a hunga un papel importante den tur e comisionnan di ortografia di Papiamento na Aruba. 

Na 1989 Dijkhoff a lanta e fundacion “Papiando Papiamento” pa promove e bon uzo di Papiamento, di cua e tabata presidente. Na 1991 y 1993 el a publica den dos tomo e metodo “Papiamento voor beginners”. Na mesun aña 1991 e ta saca un “Spell-Checker Papiamento”, cu na 1998 ta haya un version mas amplio. Su otro actividadnan tabata dirigi riba dunamento di informacion den corant, na radio y television, charla y curso di gramatica y di ortografia di Papiamento. Articulo y ensayonan a aparece den revista manera Kontakto Antiano, Progreso, De Klok, Enfasis, Bringawaya, den coleccion di Homenahe na Raúl Römer y den corant manera Beurs- en Nieuwsberichten y Bon Dia Aruba. Durante añanan 2002, 2006 y 2007 e a fungi como docente na Instituto Pedagogico Arubano (IPA) pa e curso Papiamento Grado 2 y 3 den e vaknan di gramatica, fonetica y fonologia. 

Dijkhoff ta fayece dia 25 di januari 2015 na edad di 64 aña. E tabata casa cu Ruth Holtmann y huntu nan tabatin dos yiu homber Gregor y Maik. 

 Honor 
Na 2008 el a ricibi e Premio Cadushi di Cristal pa su trabou literario y como linguista, su trabou den preparacion di docente y corector di Papiamento y su contribucion na aceptacion y conservacion di Papiamento den comunidad.

Publicacionnan
E lista aki ta basa riba Worldcat. Mario Dijkhoff, Worldcat. Archiva riba dia 24 di februari 2020.
 Poesia te hasta pa bo, coleccion di poema tomo I y II (1976-1977)
 Woordenlijst Nederlands-Papiaments (Lista di palabra Hulandes-Papiamento, 1978)
 Woordenboek Nederlands-Papiaments, Papiaments-Nederlands (1980, hunto cu Magalis Vos de Jesus)
 Versuch einer neuen Orthographie für die Papiamento-Sprache mit einer Analyse der Orthographie von Maduro/Jonis (Un diseño pa un ortografia nobo pa idioma Papiamento cu un analisis di e ortografia Maduro/Jonis, 1984)
 Ortografija di Papiamento (1984)
 Gramatica di Papiamento (1990)
 Papiamento pa un y tur/Papiamento voor beginners (1993, hunto cu Marta Dijkhoff)
 Proverbio y dicho di Aruba (1997, coleccion di proverbio y dichonan Arubano)
 Terminologia gramatical (2001)
 Palabra di Antaño (2002)
 Expresion (2002, coleccion di proverbio y dichonan di Aruba y Antias Hulandes)
 Sinonimo y reduplicacion (2002)
 Diferensia entre e Papiamento di Aruba i esun di Kòrsou

Category:Papiamento
Category:Poeta
Category:Hende